
                 DÁM Önkormányzati Társulás

2026. október 27-ei Társulási Tanácsi ülés 1. sz. napirendi pontja: Döntés közbeszerzői szakértői díj és eljárási költségek felosztásáról
Előadó: Porga Ferenc elnök

Tisztelt Polgármester Asszony/Úr!
A Társulási Tanács az előző társulási tanácsi ülésén döntött 26 települést érintően a kóbor állatok befogásával, elszállításával és elhelyezésével kapcsolatos gyepmesteri feladatellátás kapcsán közbeszerzési eljárás kiírásáról, valamint az eljárás lebonyolításához közbeszerzési szolgáltató megbízásáról. A közbeszerzési szolgáltató megbízási díja bruttó 1.905.000.- Ft.
Az megbízási díj nem tartalmazza az Elektronikus Közbeszerzési Rendszer (EKR) rendszerhasználati díját és a Közbeszerzési Értesítőben feladandó hirdetmény ellenőrzési díját (eljárási költségek). 
Eljárási költségek:

 A rendszerhasználati díj fizetésének kötelezettsége az ajánlatkérőt az elektronikus közbeszerzési rendszer fenntartásával és működtetésével kapcsolatos szabályokról szóló 40/2017. (XII.27.) MvM rendelet 1/A. § (1) bek. alapján megindított közbeszerzési eljárásonként terheli. A rendszerhasználati díj mértéke az eljárás fajtájától függ, jelen esetben bruttó 50.800,- Ft. 
A közbeszerzési és tervpályázati hirdetmények feladásának, ellenőrzésének és közzétételének szabályairól, a hirdetmények mintáiról és egyes tartalmi elemeiről, valamint az éves statisztikai összegezésről szóló 44/2015. (XI. 2.) MvM rendelet 13. § (6) és (7) bekezdései tartalmazzák a közbeszerzések ellenőrzési díja alóli mentességek kritériumait.

A közbeszerzési ellenőrzési díj megfizetése alól két fő esetben jár mentesség a helyi önkormányzatoknak, költségvetési szerveiknek és társulásaiknak:
"(6) Az ellenőrzési díj megfizetése alól mentesség illeti meg az ezer fő lakosnál kevesebb lélekszámú települések esetében a Kbt. 5. § (1) bekezdés c) pont cd)–ce) alpontja szerinti önkormányzat és önkormányzati költségvetési szerv, valamint a cf) alpontja szerinti ilyen települések által létrehozott társulás ajánlatkérőket.
(7) Az ellenőrzési díj megfizetése alól mentesség illeti meg a külön jogszabály szerinti kedvezményezett járásokban található, a (6) bekezdés hatálya alá nem tartozó és tízezer főnél kevesebb lakosú települések esetében a Kbt. 5. § (1) bekezdés c) pont cd)–ce) alpontja szerinti önkormányzat és önkormányzati költségvetési szerv, valamint a cf) alpontja szerinti ilyen települések által létrehozott társulás ajánlatkérőket."
A kedvezményezett járások besorolásáról szóló 290/2014. (XI. 26.) Korm. rendelet 3. melléklete alapján a Tamási járás „komplex programmal fejlesztendő”, azaz kedvezményezett járásnak minősül. 
A DÁM Önkormányzati Társulás teljes mentességet élvez a rendelet 13. § (7) bekezdése alapján, mivel a társulást alkotó települések a kedvezményezett Tamási járásban találhatóak, és Tamási város lakossága tízezer főnél kevesebb.
Mucsi lakossága ezer fő alatt van, ezért a 44/2015. (XI. 2.) MvM rendelet 13. § (6) bekezdésében foglaltak alapján mentesül az ellenőrzési díj megfizetése alól.
A közbeszerzés tárgyában érintett önkormányzatok között így összesen 1.955.800.- Ft került felosztásra. A Társulási Megállapodás 7.7. pontja meghatározza a települési önkormányzatok által fizetendő hozzájárulás számításának módját: a pénzügyi, vagyoni hozzájárulás alapjául szolgáló lakosságszám tekintetében a Belügyminisztérium által meghatározott, tárgyévet megelőző év január 1-jei lakosságszám az irányadó.
A szakértői díj, valamint az egyéb eljárási költségek felosztását az előterjesztés melléklete tartalmazza.
Fentiekre tekintettel, javaslom a határozati javaslat szerinti döntés meghozatalát.

Határozati javaslat:

1. A DÁM Önkormányzati Társulás Társulási Tanácsa megtárgyalta és a melléklet szerinti tartalommal elfogadja a közbeszerzési tanácsadó megbízási díjának, valamint az egyéb eljárási költségeknek lakosságszám alapján történő felosztását a közbeszerzés tárgyában érintett önkormányzatok között. 
2. A Társulási Tanács felhatalmazza az elnökét a közbeszerzési eljárás lebonyolításához szükséges önkormányzati hozzájárulásról szóló megállapodások elkészítésére.
Határidő: azonnal
Felelős: elnök 

Tamási, 2026. október 22.
                       

                                                                           Porga Ferenc s.k
                                                                           elnök
